Broj: 711-I-160-M-110-21/22-05-21

Zagreb, 3. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19 u daljnjem tekstu: ZSSI), **na zahtjev dužnosnika Anđelka Dobročinca, općinskog načelnika Općine Tovarnik,** za davanjem mišljenja Povjerenstva**,** na 150. sjednici održanoj dana 3. prosinca 2021.g., daje sljedeće:

**MIŠLJENJE**

**Temeljem odredbi ZSSI-a, upućuje se dužnosnik Anđelko Dobročinac, općinski načelnik Općine Tovarnik, da se radi očuvanja vlastitog integriteta i jačanja transparentnosti u obnašanju javnih dužnosti, izuzme od donošenja Odluke kojom sam sebi omogućava obavljanje privremenih i povremenih poslova u trgovačkom društvu Bjelin Spačva d.o.o., u kojem je bio zaposlen prije profesionalnog obavljanja dužnosti.**

Obrazloženje

Zahtjev za davanjem mišljenja Povjerenstva podnio je dužnosnik Anđelko Dobročinac, općinski načelnik Općine Tovarnik. U Povjerenstvu zahtjev je zaprimljen pod poslovnim brojem 711-U-5477-M-110/21-01-5 dana 3. rujna 2021.g., povodom kojeg se vodi predmet broj: M-110/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika kojeg vodi Povjerenstvo isto je utvrdilo kako dužnosnik Anđelko Dobročinac obnaša dužnost općinskog načelnika Općine Tovarnik od 3. lipnja 2021.g. Stoga se dužnosnik Anđelko Dobročinac povodom obnašanja navedene dužnosti dužan pridržavati odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da je 4. lipnja 2021.g. preuzeo mandat općinskog načelnika u Općini Tovarnik te da ga je odlučio obavljati volonterski, jer je bio zaposlen u tvrtki Spačva d.d. na neodređeno gdje je imao menadžerski ugovor. Nadalje, dužnosnik navodi da je otprilike tih dana tvrtku preuzela tvrtka Bjelin d.o.o. te je odlučio da funkciju općinskog načelnika ubuduće obavlja profesionalno. Dužnosnik ističe da mu je tvrtka Bjelin Spačva d.o.o. predložila da i dalje nastavi obavljati poslove za njih te da to bude dodatni rad. Dužnosnik stoga postavlja upit bi li kao općinski načelnik sam sebi mogao potpisati dopuštenje da obavlja dodatni posao u tvrtki drvne industrije i bi li bio u sukobu interesa.

Dodatno, dana 8. rujna 2021.g. dužnosnik je dostavio dopunu zahtjeva za mišljenje u kojoj je naveo da su poslovi koje bi obavljao vezani uz istraživanje, razvoj i inovacije gdje je i predstavnik tvrtke u Tematskom inovacijskom vijeću za hranu i bioekonomiju kao zamjenik predsjednice Vijeća. Nadalje, dužnosnik navodi da su poslovi praćenja tijeka projekta, suradnja sa partnerima na projektu s fakultetima. Isto tako dužnosnik navodi da rad kod drugog poslodavca ne bi prelazio 8 sati mjesečno, odnosno 180 sati godišnje i da ne bi utjecao na posao načelnika Općine.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada, privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani odnosno izabrani. Stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. ZSSI-a.

Člankom 90. Zakona o lokalnoj i područnoj (regionalnoj) samoupravi propisano je da općinski načelnik, gradonačelnik, župan i njihovi zamjenici odlučuju hoće li dužnost na koju su izabrani obavljati profesionalno kao i da mogu promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti nadležnom upravnom tijelu općine, grada, odnosno županije.

Nadalje, odredbom članka 90.a. istog Zakona propisano je da osobe iz članka 90. ovoga Zakona koje dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja, dok osobe iz članka 90. toga Zakona koje dužnost obavljaju volonterski, imaju pravo na naknadu za rad.

Povjerenstvo ističe kako sukladno odredbama ZSSI-a, dužnosnik može istovremeno uz profesionalno obnašanje dužnosti općinskog načelnika obavljati povremene i privremene poslove za trgovačko društvo Bjelin Spačva d.o.o. Međutim, budući da je dužnosnik ranije bio zaposlen u trgovačkom društvu Spačva d.o.o., Povjerenstvo upućuje dužnosnika da se zbog navedenog, a u cilju očuvanja vlastitog integriteta i jačanja transparentnosti u obnašanju javnih dužnosti, izuzme iz donošenja Odluke kojom sebi dopušta obavljanje tih dodatnih poslova te da donošenje navedene Odluke delegira na drugu ovlaštenu osobu.

Naime, Povjerenstvo ističe da bi se zbog činjenice ranijeg zaposlenja u predmetnom trgovačkom društvu, u slučaju kada bi dužnosnik samostalno donosio Odluku kojom si dopušta obavljanje navedenih poslova, mogao steći dojam postojanja sukoba interesa odnosno dojam da bi privatan interes dužnosnika mogao utjecati na njegovu nepristranost u obnašanju javne dužnosti. Iz navedenog razloga dužnosnik je dužan donošenje navedene odluke delegirati na drugu osobu.

U odnosu na to kome bi dužnosnik trebao delegirati donošenje navedene Odluke Povjerenstvo upućuje dužnosnika da se za tumačenje na koga će u konkretnom slučaju delegirati potpisivanje Odluke o obavljanju dodatnih poslova obrati s upitom Ministarstvu pravosuđa i uprave kao nadležnom tijelu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1.Dužnosnik Anđelko Dobročinac, elektroničkom dostavom

2.Objava na internetskoj stranici Povjerenstva

3.Pismohrana